Recolin se familie wonder steeds wat gebeur het | Netwerk24
Deur Lynn Williams 13 Julie 2020 05:34
Recolin, toe agt jaar oud, se verdwyning op 6 Julie 2019 het die gemeenskap van Barcelona, en die breër Port Elizabeth tot in hul fondamente geskud.
Recolin Witbooi (8) van Barcelona in Port Elizabeth. Foto: SAPD
Hy het die dag van sy verdwyning saam met maats by 'n kloof in die omgewing van sy ouerhuis gaan visvang.
Die maatjies wat saam met hom was het destyds gesê hulle het vir Recolin naby die dam gelos.
Verdere ondervraging van sy maatjies deur die polisie en maatskaplike werkers het teenstrydighede opgelewer.
Daar is vir bykans drie maande lank uitgebreide soektogte gelas en belonings is aangebied.
'n Private speurder het op eie onkoste na Recolin begin soek voordat sy oorskot in 'n veld naby sy ouerhuis gevind is.
'n Inwoner van die gebied wat saam met sy hond gaan stap het, het op die oorskot afgekom en die polisie gekontak.
Toe DNS-toetse bevestig die oorskot is wel die van Recolin, was 'n tand, 'n nael, en 'n paar beendere, al wat sy ma, Zelda Witbooi, kon begrawe.
Sy het dit nietemin in 'n kissie gesit en hartseer van haar seun afskeid geneem.
'n Jaar later is Zelda steeds bewoë en is die vrae oor wat presies met haar seun gebeur het steeds onbeantwoord.
"My moederhart is steeds stukkend. Ek dink nie ek sal ooit weer dieselfde wees na wat gebeur het nie, maar ek moet steeds die ma wees wat my ander kinders verdien.
"Dit is moeilik. Daar is nie 'n dag wat verbygaan wat ek nie aan hom dink nie.
"Ek bid steeds dat die Here eendag, en op Sy tyd, die waarheid oor wat met 'Colin' gebeur het sal openbaar. Dit is net Hy wat die vertroosting en die genesing sal kan bring."